               ЕВРОПЕЙСКА КОМИСИЯ
            Брюксел, 27.7.2016
            COM(2016) 519 final
            Препоръка за
            РЕШЕНИЕ ЗА ИЗПЪЛНЕНИЕ НА СЪВЕТАза налагане на глоба на Португалия за това, че не е предприела ефективни действия за коригиране на прекомерен дефицит

               Препоръка за

               РЕШЕНИЕ ЗА ИЗПЪЛНЕНИЕ НА СЪВЕТА

               за налагане на глоба на Португалия за това, че не е предприела ефективни действия за коригиране на прекомерен дефицит

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз,

               като взе предвид Регламент (ЕС) № 1173/2011 на Европейския парламент и на Съвета от 16 ноември 2011 г. за ефективното прилагане на бюджетното наблюдение в еврозоната, и по-специално член 6 от него,

               като има предвид, че:

               (1)С решение, прието на 12 юли 2016 г., Съветът установи, че Португалия не е предприела ефективни действия за коригиране на прекомерния дефицит в отговор на препоръката на Съвета от 21 юни 2013 г. съгласно член 126, параграф 7 от Договора
                  1
               .

               (2)Вследствие на решението на Съвета в съответствие с член 126, параграф 8 от Договора, че Португалия не е предприела ефективни действия за коригиране на прекомерния дефицит, Комисията следва да препоръча на Съвета да наложи глоба.

               (3)Глобата, която трябва да бъде наложена на Португалия, следва по принцип да възлиза на 0,2 % от нейния БВП за предходната година, но размерът ѝ може да бъде намален или глобата да бъде отменена на основание наличието на изключителни икономически обстоятелства или въз основа на мотивирано искане от страна на въпросната държава членка.

               (4)БВП на Португалия за 2015 г. бе в размер на 179,37 милиарда евро. 0,2 % от този БВП се равняват на 358 738 200 EUR.

               (5)Съгласно член 2, параграф 3 от Регламент (ЕС) № 1173/2011 „изключителни икономически обстоятелства“ означава обстоятелства, при които излишъкът на бюджетния дефицит над референтната стойност се счита за изключение по смисъла на член 126, параграф 2, буква а), второ тире от ДФЕС и както е посочено в Регламент (ЕО) № 1467/97. Според втория посочен регламент такъв излишък е извънреден, когато е резултат: i) от необичайно събитие извън контрола на съответната държава членка, което оказва значително влияние върху финансовото състояние на сектор „Държавно управление“, или ii) от сериозен икономически спад, което означава отрицателен годишен ръст на БВП или натрупани загуби от производство през продължителен период на много нисък годишен ръст на БВП в сравнение с неговия потенциал.

               (6)Оценката на прилагането на посочените по-горе условия по отношение на Португалия води до следните заключения:

               Въпреки че годишният ръст на БВП на Португалия за 2011 и 2012 г. намаля по-бързо, отколкото се очакваше, от пролетта на 2013 г. икономиката започна бавно да се възстановява. Безработицата също нарасна значително до 2013 г., но през 2014 г. започна отново да намалява, тъй като португалската икономика започна в крайна сметка да се възстановява. От 2014 г. БВП нараства доста над растежа на потенциалното производство и се очаква това положение да продължи и през 2016 г. Според прогнозата на Комисията от пролетта на 2016 г. се очаква БВП да продължи да се повишава с 1,5 % през 2016 г. и да нарасне до 1,7 % за 2017 г. Следователно не е бил налице сериозен икономически спад през периода, за който се отнася препоръката на Съвета от 21 юни 2013 г. (т.е. 2013—2015 г.).

               Освен това не се е състояло необичайно събитие извън контрола на правителството, което да има значително влияние върху публичните финанси през периода 2013—2015 г.

               (7)Следователно няма изключителни икономически обстоятелства, които да оправдаят намаляването на размера на глобата.

               (8)На 18 юли 2016 г. Португалия представи мотивирано искане до Комисията да препоръча Съветът да определи размера на глобата на нула. В подкрепа на искането си Португалия изложи следните мотиви:

               (9)Португалия припомня значителните усилия за фискална консолидация и структурните реформи, проведени по време на изпълнението на неотдавнашната програма за икономически корекции. Тя потвърждава отново и категоричния си ангажимент да коригира прекомерния дефицит през 2016 г., включително ангажимента да приема мерки, когато е необходимо, за да коригира бюджетните отклонения, и да направи фискална корекция през 2017 г. в съответствие със специфичната за държавата препоръка във фискалната сфера, приета от Съвета на 12 юли 2016 г. Според Португалия прилагането на санкции ще навреди на постигането на бюджетните цели за коригиране на прекомерния дефицит през тази година. Тя изтъква също така ангажиментите в областта на икономическата политика, и по-специално по отношение на стабилизирането на финансовата система и мерките, представени в националната програма за реформи за 2016 г. На последно място, според Португалия всяка санкция е нецелесъобразна в настоящата европейска и международна среда, особено като се има предвид голямата несигурност вследствие на резултата от проведения в Обединеното кралство референдум за членството на държавата в Европейския съюз.

               (10)След разглеждане на горепосочените доводи бе стигнато до изложените по-долу съображения.

               (11)Въпреки че Португалия не предприе ефективни действия, за да коригира прекомерния дефицит в отговор на препоръката на Съвета от 21 юни 2013 г., общата фискална корекция за периода 2010—2014 г. бе много съществена. Намаляването на номиналния дефицит, в който не са включени еднократните разходи и приходи, с над 5 % от БВП се дължи на подобряването на структурното салдо с над 6 %. Фискалната корекция бе съпътствана от цялостен набор от структурни реформи по линия на програмата за корекции, чието изпълнение приключи успешно през юни 2014 г., подготвяйки условията за по-силно икономическо възстановяване. При все това тази инерция спря след сключването на икономическата програма, както е изтъкнато в решението на Съвета от 12 юли 2016 г. Продължават да съществуват съществени предизвикателства, тъй като все още високите нива на частния и публичния дълг са тежест за икономиката и все още високата безработица затруднява коригирането на икономиката.

               (12)Ангажиментът на португалските органи да коригират през 2016 г. прекомерния дефицит и да изпълнят през 2017 г. препоръката, отправена към тази държава, във фискалната сфера е важен знак за намерението на правителството да се съобрази с Пакта за стабилност и растеж. За 2016 г. правителството потвърждава ангажимента си, поет в рамките на Еврогрупата на 11 февруари
                  2
               , да приема, когато е необходимо, фискални мерки за коригиране на потенциалните отклонения от изпълнението на бюджета. По-специално тя се ангажира да продължи да държи замразени бюджетни кредити, възлизащи на 0,2 % от БВП, както се посочва в Програмата за стабилност. Приложението към мотивираното искане съдържа допълнителна информация за начина, по който тези бюджетни кредити могат да бъдат използвани, което прави по-убедителен ангажиментът тези средства да не бъдат разходвани, докато е необходимо замразяването. Първо, в него се посочва, че бюджетните кредити са предназначени за публични институции, чието финансиране вече е увеличено в сравнение с 2015 г. По тази причина те може в крайна сметка да не поискат допълнителни средства. Второ, за да получи достъп до тези бюджетни кредити, всяка публична служба трябва да представи разрешения за разходване на средства, за които се изисква изричното одобрение на министъра на финансите. На последно място, тези бюджетни кредити са също така в допълнение към вече предвидените в бюджета бюджетни кредити и към резервите, които също подлежат на одобрение.

               (13)Що се отнася до трайната корекция на прекомерния дефицит и по-специално до бюджета за 2017 г., в мотивираното искане се упоменава предимно следващият проект на бюджетен план, който следва да бъде представен през октомври, и се поема ангажимент за изпълняване на препоръката за въпросната държава във фискалната сфера, за което е необходима структурна корекция от поне 0,6 % от БВП. Това представлява подобрение в сравнение със структурната корекция от едва 0,35 % от БВП, заложена в Програмата за стабилност за 2017 г., а конкретните мерки за корекция все още не са определени.

               (14)Що се отнася до предполагаемия отрицателен ефект на санкциите върху коригирането на прекомерния дефицит през 2016 г., размерът на глобата е ограничен от член 6, параграф 1 от Регламент (ЕС) № 1173/2011 до 0,2 % от БВП — сума, която е достатъчно малка, за да бъде съвместима с коригирането на прекомерния дефицит. Освен това всяка потенциална глоба няма да повлияе на промяната в структурното салдо.

               (15)Приветства се ангажиментът за продължаване на структурните реформи в ключови области на икономическата политика и на прилагането на мерки за стабилизиране на банковата система, тъй като те също са част от съответните специфични за държавата препоръки, отправени към Португалия. По отношение на други структурни реформи, планирани за 2016 г. и след това, като тези, насочени към подобряване на бизнес средата или преодоляване на недостатъчната капитализация на предприятията, посочените мерки не се различават съществено от мерките, вече представени в националната програма за реформи за 2016 г. Въпреки че по принцип тези реформи са добри, съществуват рискове по отношение на тяхното провеждане. На последно място, в приложението се споменава изрично необходимостта от създаване на програма за намаляване на необслужваните заеми.

               (16)Що се отнася до целесъобразността на решението в настоящата европейска и международна среда, Съветът е напълно наясно с нарасналата несигурност в настоящия контекст, и по-специално поради резултата от референдума, проведен в Обединеното кралство, за членството на държавата в Европейския съюз.

               (17)Като се имат предвид мотивираното искане на Португалия и предходните точки, а именно фискалната корекция, извършена в рамките на програмата за икономически корекции, която беше съпътствана от цялостен набор от структурни реформи, поетите ангажименти i) за приемане, когато е необходимо, на фискални мерки за коригиране на потенциалните отклонения от изпълнението на бюджета през 2016 г., ii) за допълнителна структурна корекция от 0,25 % от БВП през 2017 г. в сравнение с корекцията от 0,35 % от БВП, заложена в Програмата за стабилност от април 2016 г., и iii) за структурни реформи в ключовите области с оглед на съществуващите предизвикателства, включително мерки за стабилизиране на банковата система, мотивите, изтъкнати от Португалия, се считат за основание за отмяна на глобата в размер на 0,2 % от БВП,

               ПРИЕ НАСТОЯЩОТО РЕШЕНИЕ:

               Член 1

               Глобата в размер на 0,2 % от БВП, която трябва да бъде наложена на Португалия за това, че не е предприела ефективни действия в отговор на препоръката на Съвета от 21 юни 2013 г., се отменя.

               Член 2

               Адресат на настоящото решение е Португалската република.

               Съставено в Брюксел на […] година.

                  За Съвета

                  Председател

                     (1)

                        Вж. Решение 427/1 на Съвета.

                     (2)

                        Вж.

                        Изявление на Еврогрупата 47/16

                     .


               ЕВРОПЕЙСКА КОМИСИЯ
            Брюксел, 7.7.2016
            COM(2016) 294 final
            Препоръка за
            РЕШЕНИЕ НА СЪВЕТА
            с което се констатира, че Испания не е предприела ефективни действия в отговор на препоръката на Съвета от 21 юни 2013 г.
            {SWD(2016) 241 final}

               Препоръка за

               РЕШЕНИЕ НА СЪВЕТА

               с което се констатира, че Испания не е предприела ефективни действия в отговор на препоръката на Съвета от 21 юни 2013 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 126, параграф 8 от него,

               като взе предвид препоръката на Европейската комисия,

               като има предвид, че:

               (1)Съгласно член 126 от Договора държавите членки следва да избягват прекомерен държавен дефицит.

               (2)Пактът за стабилност и растеж се основава на целта за осигуряване на стабилни публични финанси като средство за укрепване на предпоставките за ценова стабилност и висок и устойчив растеж, водещ до създаване на трудова заетост. Пактът за стабилност и растеж включва Регламент (ЕО) № 1467/97 на Съвета от 7 юли 1997 г. за ускоряване и изясняване на прилагането на процедурата при прекомерен дефицит
                  1
               , който беше приет, за да се насърчи своевременното коригиране на прекомерния дефицит по консолидирания държавен бюджет.

               (3)Съветът, по препоръка на Комисията, реши на 27 април 2009 г., в съответствие с член 104, параграф 6 от Договора за създаване на Европейската общност, че в Испания е налице прекомерен дефицит и отправи препоръка за коригирането му най-късно до 2012 г. в съответствие с член 104, параграф 7 от ДФЕС. Оттогава Съветът отправи три нови препоръки към Испания (на 2 декември 2009 г., 10 юли 2012 г. и 21 юни 2013 г.) въз основа на член 126, параграф 7 от Договора за функционирането на Европейския съюз, с което бе удължен срокът за коригиране на прекомерния дефицит съответно до 2013, 2014 и 2016 г. И в трите препоръки Съветът счете, че Испания е предприела ефективни действия, но са настъпили неочаквани неблагоприятни икономически събития със значими отрицателни последици за държавните финанси
                  2
               .

               (4)Последната препоръка на Съвета към Испания въз основа на член 126, параграф 7 от Договора бе издадена на 21 юни 2013 г. Съветът препоръча на Испания да постигне целите по отношение на номиналния дефицит от 6,5 % от БВП през 2013 г., 5,8 % от БВП през 2014 г., 4,2 % от БВП през 2015 г. и 2,8 % от БВП през 2016 г., като тези цели съответстват на подобрение на структурното салдо от 1,1 %, 0,8 %, 0,8 % и 1,2 % от БВП съответно за годините 2013—2016 г. въз основа на прогнозата на Комисията от пролетта на 2013 г., разширена до 2016 г. За да се постигне това подобрение, на Испания бе препоръчано да предприеме допълнителни мерки в размер на 2 %, 1 % и 1,5 % от БВП съответно през 2014, 2015 и 2016 г. Освен това от испанските органи беше поискано i) да засилят ефективността на институционалната рамка чрез допълнително повишаване на прозрачността при прилагането на Закона за бюджетната стабилност, както и чрез създаването на независим фискален съвет, който да осигурява анализ, консултации и мониторинг на съответствието на фискалната политика с националните фискални правила и фискалните правила на Съюза ii) да предприеме конкретни мерки за ограничаване на нарастващия структурен дефицит в системата за социална сигурност, и iii) да предвиди мерки за консолидация, които повече насърчават икономическия растеж, включително чрез провеждането на системни прегледи на разходите и данъчната система. На последно място, за да се гарантира успехът на стратегията за фискална консолидация, в препоръката беше посочено също, че е важно тя да бъде подкрепена от мащабни структурни реформи, в съответствие с препоръките на Съвета, отправени до Испания в рамките на европейския семестър и на процедурата при макроикономически дисбаланси.

               (5)Според прогнозата на Комисията от пролетта на 2013 г., удължена до 2016 г., послужила за основа на препоръката на Съвета от 21 юни 2013 г., испанската икономика се очакваше да се свие с 1,5 % през 2013 г., след което да нарасне с 0,9 %, 1,4 % и 1,9 % съответно през следващите три години. Ръстът на номиналния БВП беше изчислен на 0,1 % и 2,0 % съответно през 2013 г. и 2014 г. и на 2,6 % и 3,2 % през следващите две години.

               (6)В съответствие с разпоредбите на член 3, параграф 4 от Регламент (ЕО) № 1467/97 в препоръката си Съветът определи 1 октомври 2013 г. за краен срок за предприемане на ефективни действия. На 15 ноември 2013 г., въз основа на прогнозата на Комисията от есента на 2013 г., Комисията заключи, че Испания е предприела ефективни действия в съответствие с препоръката на Съвета от 21 юни 2013 г., въпреки че обърна внимание на наличието на рискове от неспазване през 2014 г. На тази основа Комисията изрази мнението, че към дадения момент не е необходима допълнителна мярка в рамките на процедурата при прекомерен дефицит. Оттогава процедурата при прекомерен дефицит беше временно прекратена.

               (7)Рисковете от несъответствие с препоръката на Съвета от 21 юни 2013 г. бяха изтъкнати отново в последващите оценки. През юли 2014 г. Съветът стигна до заключението, че мерките в основата на бюджетната стратегия, заложена в програмата за стабилност за 2014 г., трябва да бъдат допълнително конкретизирани и че са необходими допълнителни усилия за постигането на пълно съответствие с препоръката на Съвета от 21 юни 2013 г. Въз основа на своята оценка на програмата за стабилност за 2015 г. Съветът заключи през юли 2015 г., че съществува риск Испания да не спази разпоредбите на Пакта за стабилност и растеж. Всички становища на Комисията относно проектите за бюджетни планове на Испания за 2014, 2015 и 2016 г. също водят до заключението, че съществува риск Испания да не спази правилата на Пакта за стабилност и растеж. По-специално Комисията подчерта, че има риск структурната корекция в плановете да бъде по-малка от препоръчаната от Съвета. Комисията изтъкна рискове за постигането на целите за номиналния дефицит.

               (8)На 9 март 2016 г. въз основа на прогнозата на Комисията от зимата на 2016 г. Комисията също стигна до заключението, че съществува риск от неспазване на срока за коригиране на прекомерния дефицит, като се има предвид все още значителното очаквано превишаване от 4,2 % от БВП спрямо междинната цел за номиналното салдо за 2015 г. и фактът, че фискалната корекция, постигната до този момент, се различава в голяма степен от препоръчаната. Въз основа на това Комисията отправи препоръка към Испания да положи по-големи усилия, за да осигури съответствие с препоръката на Съвета от 21 юни 2013 г. За тази цел на Испания бе препоръчано i) да предприеме мерки, за да гарантира навременно и трайно коригиране на прекомерния дефицит, включително чрез пълноценно използване на подходящи инструменти за превенция и корекция, посочени в испанския Закон за стабилността, за да контролира несъответствията на регионално равнище на държавно управление със съответните цели за дефицита, дълга и разходните правила; и ii) да докладва на Комисията относно мерките в отговор на препоръката на Комисията в актуализирания проект на бюджетен план за 2016 г. или най-късно в специализирана част от предстоящата програма за стабилност за 2016 г.

               (9)В новата оценка на действията, предприети от Испания за коригиране на прекомерния дефицит до 2016 г. в отговор на препоръката на Съвета от 21 юни 2013 г., се стига до следните заключения:

               –Въз основа на данните, предоставени от Испания през пролетта на 2016 г. и потвърдени от Комисията (Евростат) на 21 април 2016 г., дефицитът по консолидирания държавен бюджет е бил 5,9 % от БВП през 2014 г. и 5,1 % от БВП през 2015 г., което надвишава междинните цели, определени от Съвета на съответно 5,8 % и 4,2 % от БВП. Дефицитът през 2014 г. бе повлиян от намаление на номиналния БВП, извършено по време на втората нотификация във връзка с ППД през октомври 2015 г., както и от увеличаващи дефицита операции във финансовия сектор на стойност 0,1 % от БВП. Разхлабването на фискалната политика през 2015 г. оказа голямо въздействие върху фискалния резултат.

               –Въз основа на прогнозата на Комисията от пролетта на 2016 г. промяната в структурното салдо за 2015 г. е възлизала на -1,0 % от БВП, което е значително по-ниско от 0,8 % от БВП, препоръчано от Съвета. Кумулативната промяна в структурното салдо за периода 2013—2015 г. възлиза на 0,6 % от БВП, което е значително по-ниско от 2,7 % от БВП, препоръчано от Съвета. Освен това, когато се коригира с ефекта от преразглеждане на потенциалния ръст на производството или подобрението или влошаването на приходите в сравнение с базовия сценарий, на който се основава препоръката, структурната корекция е -0,7 % от БВП през 2015 г. и -0,2 % от БВП за периода 2013—2015 г., което е под препоръчаната корекция. Когато се измерва в съответствие с метода „отдолу нагоре“, фискалната корекция възлиза на -0,5 % от БВП през 2015 г. и изглежда нулева през периода 2013—2015 г., докато препоръчаната корекция е съответно 1 % и 3 % от БВП. Мерките за консолидация, като например в контекста на реформите на публичната администрация и пенсионната система, не са били достатъчни, за да компенсират ефекта от някои експанзионистични мерки, прилагани през 2015 г., като намалението на данъка върху доходите на физическите лица и корпоративните доходи, частичното изплащане на бонусите за Коледа, пропуснати преди това, и тенденцията на нарастване на разходите, свързана със застаряването на населението.

               –През периода 2013—2015 г., инфлацията в Испания (измерена чрез дефлатора на БВП) е значително по-ниска от тази в базовия макроикономически сценарий, залегнал в препоръката (дори е отрицателна през 2014 г. на ниво -0,4 %), като по този начин се затруднява постигането на фискалните цели. Въпреки това отрицателното въздействие на ниската или дори отрицателна инфлация върху испанските фискални резултати до голяма степен беше компенсирано от по-високия от очакваното ръст на реалния БВП. Въпреки по-малко динамичното развитие на дефлатора на БВП, равнището на номиналния БВП през 2015 г. се оказа само с 1 % по-ниско от предвиденото в основния сценарий, тъй като реалният БВП нарасна много по-бързо през същия период. Освен това бързото създаване на работни места и високият дял на данъците в структурата на растежа спомогнаха за допълнително намаляване на дефицита.

               –Като цяло през 2014 г. и 2015 г. ниските лихвени проценти и по-силното от очакваното икономическо възстановяване, както реформите, предприети в отговор на кризата, успешното завършване на програмата за финансово подпомагане и благоприятното развитие на пазара на труда помогнаха на Испания да намали своя дефицит на консолидирания държавен бюджет. В същото време процесът на фискална консолидация е затруднен от отрицателната инфлация спрямо инфлацията от макроикономическия сценарий, залегнал в основата на препоръката на Съвета от 21 юни 2013 г. Въпреки това извънредните приходи, особено през 2015 г., не са били използвани за ускоряване на процеса на намаляване на дефицита. Вместо това фискалната политика беше смекчена, по-специално чрез данъчната реформа и динамичното нарастване на разходите.

               (10)В прогнозата на Комисията от пролетта на 2016 г. се предвижда дефицитът по консолидирания държавен бюджет да възлиза на 3,9 % от БВП през 2016 г. и 3,1 % от БВП през 2017 г. В програмата за стабилност за 2016 г. е заложен целеви дефицит от 3,6 % и 2,9 % от БВП съответно през 2016 г. и 2017 г. Поради това Испания няма да постигне навременна и трайна корекция на прекомерния дефицит през 2016 г. Съотношението публичен дълг/БВП намаля слабо от 99,3 % през 2014 г. до 99,2 % през 2015 г. благодарение на нетните продажби на финансови активи, а не толкова от ограничаването на въздействието на това, че дефицитът се увеличава по-бързо от номиналния ръст на БВП. Според прогнозата на Комисията от пролетта на 2016 г. съотношението на дълга се очаква да нарасне отново до 100,3 % през 2016 г. и да започне да намалява след това.

               (11)От 2012 г. насам фискалната рамка на Испания бе укрепена, за да може, наред с другото, да се предотвратят отклонения и да се гарантира спазване на всички държавни равнища на съответните цели по отношение на дефицита, дълга и разходите. След препоръката на Съвета от 21 юни 2013 г. Испания допълнително укрепи вътрешната си фискална рамка, като измени Закона за стабилност от 2012 г. за предоставяне на стимули на публичните администрации да намалят просрочените задължения към търговските доставчици, и като създаде през ноември 2013 г. независима фискална институция (AIReF). Въпреки че испанският Закон за стабилността включва инструменти за предотвратяване и коригиране на отклоненията от националните фискални цели, опитът през 2014 и 2015 г. показва, че тези инструменти е можело да се използват в по-голяма степен. След препоръка на Комисията от март 2016 г. правителството на Испания започна да прилага корективните разпоредби на Закона за стабилност, които преди това не са били изпълнени.

               (12)През декември 2013 г. Испания прие реформа за преразглеждане на пенсионното индексиране и за въвеждане от 2019 г. на автоматична корекция на новите пенсии на бъдещите пенсионери, за да се вземат предвид промените в очакваната продължителност на живота. Освен това, считано от юни 2013 г., тя прилага реформа на публичната администрация с оглед на пълноценно използване на ефективността. В същото време през 2014 г. Испания прие реформа на корпоративния и подоходния данък, която оказа някои положителни ефекти, но не е напълно обосновани.

               (13)Това води до заключението, че действията на Испания в отговор на препоръката на Съвета на 21 юни 2013 г. са недостатъчни. Испания не е постигнала междинната цел за номиналния дефицит през 2015 г. и не се очаква да преодолее прекомерния си дефицит до 2016 г. Фискалната консолидация е значително по-ниска от препоръчаната от Съвета, като през 2015 г. фискалната позиция дори е била отслабена,

               ПРИЕ НАСТОЯЩОТО РЕШЕНИЕ:

               Член 1

               Испания не е предприела ефективни действия в отговор на препоръката на Съвета на 21 юни 2013 г.

               Член 2

               Адресат на настоящото решение е Кралство Испания.

               Съставено в Брюксел на […] година.

                     За Съвета

                     Председател

                     (1)
                  ОВ L 209, 2.8.1997 г., стр. 6.

                     (2)
                  Всички документи, свързани с процедурата при прекомерен дефицит за Испания, са публикувани на следния уебсайт:

                     http://ec.europa.eu/economy_finance/economic_governance/sgp/deficit/countries/spain_en.htm


               ЕВРОПЕЙСКА КОМИСИЯ
            Брюксел, 2.10.2017
            COM(2017) 557 final
            Препоръка за
            РЕШЕНИЕ НА СЪВЕТА
            за упълномощаване на Европейската комисия да договори с държавите от КАРИФОРУМ споразумение за закрила на географските означения на основание член 145 от Споразумението за икономическо партньорство между КАРИФОРУМ и ЕС

               ОБЯСНИТЕЛЕН МЕМОРАНДУМ

                  В глава 2, раздел 2 — „Интелектуална собственост“, член 145 от Споразумението за икономическо партньорство между КАРИФОРУМ и ЕС (СИП)
                     1
                   се установяват нивото на закрила на географските означения, сроковете на закрила и други параметри. В рамките на посоченото споразумение обаче не е изготвен списък със защитени географски означения. Поради това в член 145 от СИП се съдържа също така клауза за ново разглеждане, която изисква страните да допълнят разпоредбите относно географските означения и да изготвят списъка на защитените географски означения.

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  СИП между КАРИФОРУМ и ЕС изисква страните да завършат режима на закрила на географските означения, включително списък със защитените наименования. Споразуменията за икономическо партньорство са в съответствие със съществуващите разпоредби на общата търговска политика на Съюза.

               •Съгласуваност със съществуващите разпоредби в тази област на политиката

                  Не е приложимо.

               •Съгласуваност с другите политики на Съюза

                  Не е приложимо.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание за мярката е член 218 от Договора за функционирането на Европейския съюз (ДФЕС).

               •Субсидиарност (при неизключителна компетентност)

                  Не е приложимо. Съгласно член 3 от ДФЕС общата търговска политика попада в обхвата на изключителната компетентност на Съюза.

               •Пропорционалност

                  Препоръката за решение на Съвета ще се придържа към вече установените в СИП разпоредби. Добавките по същество ще бъдат списъкът с наименования на защитените географски означения и разпоредбите относно процедурите за сътрудничество. Това е необходимият минимум, за да бъдат спазени изискванията на СИП.

               •Избор на инструмент

                  Избраният инструмент — международно споразумение — е  единственият подходящ за целта инструмент.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не е приложимо.

               •Консултации със заинтересованите страни

                  Консултации по въпросите на политиката се проведоха с държавите членки и ЕП, както и чрез работните групи на Съвета и съответната комисия на ЕП. С държавите от КАРИФОРУМ и заинтересованите страни от ЕС се проведе консултация в рамките на  Консултативния комитет КАРИФОРУМ-ЕС по СИП, както и чрез семинари и други свързани с ГО мероприятия (панаири, срещи на групите производители и др.).

               •Събиране и използване на експертни становища

               Не е приложимо.

               •Оценка на въздействието

                  За тази инициатива няма да бъде извършена оценка на въздействието, тъй като не съществуват алтернативни варианти на политиката.

               •Пригодност и опростяване на законодателството

                  Не е приложимо.

               •Основни права

                  Съгласно член 17, параграф 2 от Хартата на основните права на ЕС интелектуалната собственост е защитена, за която защита ще допринесе настоящото споразумение.

               4.ОТРАЖЕНИЕ ВЪРХУ БЮДЖЕТА

                  Не се предвижда отражение върху бюджета.

               5.ДРУГИ ЕЛЕМЕНТИ

               •Планове за изпълнение и механизъм за наблюдение, оценка и докладване

                  Споразумението ще се изпълнява в рамките на съществуващата рамка на СИП, като се използват вече предвидените в СИП комитет и процедури, подробностите по които ще бъдат разработени допълнително в споразумението.

               •Обяснителни документи (за директивите)

               Не е приложимо.

               •Подробно разяснение на специалните разпоредби на предложението

                  В държавите от КАРИФОРУМ ще бъдат защитени срещу злоупотреба и нарушаване на правата върху интелектуалната собственост около 180 географски означения на Съюза, а в Съюза ще бъдат защитени до 30 географски означения на държавите от КАРИФОРУМ. В споразумението ще се предвиждат редовни актуализации на списъка на защитените географски означения, за да се гарантира взаимна закрила на новите географски означения.

               Препоръка за

               РЕШЕНИЕ НА СЪВЕТА

               за упълномощаване на Европейската комисия да договори с държавите от КАРИФОРУМ споразумение за закрила на географските означения на основание член 145 от Споразумението за икономическо партньорство между КАРИФОРУМ и ЕС

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 2 и 4 от него,

               като взе предвид препоръката на Европейската комисия,

               като има предвид, че:

               (1)В член 145 от Споразумението за икономическо партньорство между КАРИФОРУМ и ЕС се предвижда страните да изготвят списък със защитени географски означения, както и допълнителни подробности за режима на тяхната закрила в рамките на посоченото споразумение.

               (2)За да се постигне това и да се осигури пълното действие на член 145 от Споразумението за икономическо партньорство между КАРИФОРУМ и ЕС, е необходимо Комисията да проведе преговори с държавите от КАРИФОРУМ,

               ПРИЕ НАСТОЯЩОТО РЕШЕНИЕ:

               Член 1

               Упълномощава се Европейската комисия да договори с държавите от КАРИФОРУМ споразумение за закрила на географските означения на основание член 145 от Споразумението за икономическо партньорство между КАРИФОРУМ и ЕС, включително изготвяне на списък със защитени географски означения, в съответствие с посочените в приложението указания за водене на преговори.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)
                  Споразумение за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна (ОВ L 289/3, 30.10. 2008 г.).

    ---documentbreak---

               ЕВРОПЕЙСКА КОМИСИЯ
            Брюксел, 2.10.2017
            COM(2017) 557 final
            ПРИЛОЖЕНИЕ
            към
            Препоръка за РЕШЕНИЕ НА СЪВЕТА
            за упълномощаване на Европейската комисия да договори с държавите от КАРИФОРУМ споразумение за закрила на географските означения на основание член 145 от Споразумението за икономическо партньорство между КАРИФОРУМ и ЕС

               ПРИЛОЖЕНИЕ

               Указания за водене на преговори за споразумение относно географските означения между Европейския съюз и държавите от КАРИФОРУМ

               1.Комисията може да започне преговори с държавите от КАРИФОРУМ с цел сключването на балансирано споразумение относно закрилата на географските означения, което защитава интересите на ЕС и отчита статута на държавите от КАРИФОРУМ като развиващи се държави.

               2.Предмет на преговорите е закрилата на географските означения (ГО) на селскостопанските продукти и продуктите от риболов, хранителните продукти, вината, спиртните напитки и други алкохолни напитки на съответната територия на страните по споразумението.

               3.Неселскостопанските продукти не са обхванати от настоящите указания.

               4.Комисията провежда тези преговори въз основа на настоящите указания за водене на преговори, като отчита по-специално принципите и механизмите на Договора за функционирането на Европейския съюз и задълженията, произтичащи от правилата на СТО.


Препоръка за решение на Съвета за отмяна на Решение 2003/89/EС за съществуване на прекомерен дефицит в Германия


               ЕВРОПЕЙСКА КОМИСИЯ
            Брюксел, 16.9.2015
            COM(2015) 458 final
            2015/0210(NLE)
            Препоръка за
            РЕШЕНИЕ НА СЪВЕТА
            за присъединяването на Хърватия към Конвенцията от 26 юли 1995 г., съставена на основание член К.3 от Договора за Европейския съюз, за защита на финансовите интереси на Европейските общности, Протокола от 27 септември 1996 г., съставен на основание член К.3 от Договора за Европейския съюз, към Конвенцията за защита на финансовите интереси на Европейските общности, Протокола от 29 ноември 1996 г., съставен на основание член К.3 от Договора за Европейския съюз, за тълкуване чрез преюдициални заключения от Съда на Европейските общности на Конвенцията за защитата на финансовите интереси на Европейските общности и Втория протокол от 19 юни 1997 г., съставен на основание член К.3 от Договора за Европейския съюз, към Конвенцията за защита на финансовите интереси на Европейските общности

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               С Акта относно условията за присъединяване на Република Хърватия към Европейския съюз
                  1
                беше въведена опростена система за присъединяването на Хърватия към конвенциите (и протоколите), сключени от държавите членки на основание член 34 от Договора за Европейския съюз (предишен член K.3 от Договора за Европейския съюз). Вече не е нужно, както в миналото, да се договарят и сключват отделни протоколи за присъединяване към тези конвенции (което би наложило ратифицирането им от 28 държави членки): в член 3, параграф 4 и член 3, параграф 5 от Акта се предвижда, че Хърватия се присъединява към тези конвенции и протоколи по силата на Акта за присъединяване.

               В член 3, параграф 5 от Акта за присъединяване се предвижда, че за тази цел Съветът приема решение, за да определи датата, на която тези конвенции влизат в сила за Хърватия, и за да извърши всички необходими промени в тези конвенции, изисквани поради присъединяването на новата държава членка (което при всички случаи ще включва приемането на конвенциите на хърватски език, за да могат тези езикови версии да бъдат „еднакво автентични“). Съветът действа по препоръка на Комисията след консултация с Европейския парламент.

               В приложение I към Акта за присъединяване се съдържа списък със съответните конвенции и протоколи. Списъкът включва Конвенцията от 26 юли 1995 г. за защита на финансовите интереси на Европейските общности
                  2
               , протоколите към нея от 27 септември 1996 г.
                  3
               , от 29 ноември 1996 г.
                  4
                и Втория протокол от 19 юни 1997 г.
                  5
               , всички от които са приети по силата на дял VI от Договора за Европейския съюз и целят установяването на обща основа за наказателноправна защита на финансовите интереси на ЕО. Конвенцията и протоколите ѝ от 27 септември 1996 г. и 29 ноември 1996 г. влязоха в сила на 17 октомври 2002 г., след като бяха ратифицирани от 15-те тогавашни държави членки. Протоколът от 19 юни 1997 г. влезе в сила на 19 май 2009 г. след ратификацията от 27-те тогавашни държави членки.

               Не е необходимо с настоящата препоръка на Комисията да бъдат осъществени промените, които се изискват поради присъединяването на Хърватия към гореспоменатата конвенция и протоколите към нея, в съответствие с член 3, параграф 5 от Акта за присъединяване.

               С оглед на гореизложеното Комисията препоръчва Съветът да приеме решение относно присъединяването на Хърватия към Конвенцията за защита на финансовите интереси на Европейските общности и протоколите към нея.

               2.РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

               Консултациите и оценките на въздействието не са приложими за настоящото предложение, тъй като присъединяването на Хърватия към Конвенцията и нейните протоколи беше договорено в член 3, параграфи 4 и 5 от Акта за присъединяване на Република Хърватия към Европейския съюз.

               3.ПРАВНИ ЕЛЕМЕНТИ НА ПРЕДЛОЖЕНИЕТО

               Правното основание за настоящото предложение е член 3, параграф 5 от Акта за присъединяване на Република Хърватия към Европейския съюз.

               2015/0210 (NLE)

               Препоръка за

               РЕШЕНИЕ НА СЪВЕТА

               за присъединяването на Хърватия към Конвенцията от 26 юли 1995 г., съставена на основание член К.3 от Договора за Европейския съюз, за защита на финансовите интереси на Европейските общности, Протокола от 27 септември 1996 г., съставен на основание член К.3 от Договора за Европейския съюз, към Конвенцията за защита на финансовите интереси на Европейските общности, Протокола от 29 ноември 1996 г., съставен на основание член К.3 от Договора за Европейския съюз, за тълкуване чрез преюдициални заключения от Съда на Европейските общности на Конвенцията за защитата на финансовите интереси на Европейските общности и Втория протокол от 19 юни 1997 г., съставен на основание член К.3 от Договора за Европейския съюз, към Конвенцията за защита на финансовите интереси на Европейските общности

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за Европейския съюз,

               като взе предвид Акта за присъединяване на Хърватия, и по-специално член 3, параграфи 4 и 5 от него,

               като взе предвид препоръката на Европейската комисия
                  6
               ,

               като взе предвид становището на Европейския парламент
                  7
               ,

               като има предвид, че:

               1) Конвенцията за защита на финансовите интереси на Европейските общности
                  8
               , подписана на 26 юли 1995 г. и съставена на основание член К.3 от Договора за Европейския съюз (наричана по-нататък „Конвенцията за защита на финансовите интереси на Европейските общности“), влезе в сила на 17 октомври 2002 г.

               2) Конвенцията за защита на финансовите интереси на Европейските общности бе допълнена от Протокола от 27 септември 1996 г., съставен на основание член К.3 от Договора за Европейския съюз, към Конвенцията за защита на финансовите интереси на Европейските общности
                  9
                (наричан по-нататък „Протоколът от 27 септември 1996 г.“) и Протокола от 29 ноември 1996 г., съставен на основание член К.3 от Договора за Европейския съюз, за тълкуване чрез преюдициални заключения от Съда на Европейските общности на Конвенцията за защитата на финансовите интереси на Европейските общности
                  10
                (наричан по-нататък „Протоколът от 29 ноември 1996 г.“), които влязоха в сила на 17 октомври 2002 г.

               3) Конвенцията за защита на финансовите интереси на Европейските общности беше допълнена също така от Втория протокол от 19 юни 1997 г., съставен на основание член К.3 от Договора за Европейския съюз, към Конвенцията за защита на финансовите интереси на Европейските общности
                  11
                (наричан по-нататък „Вторият протокол от 19 юни 1997 г.“), който влезе в сила на 19 май 2009 г.

               4) В член 3, параграф 4 от Акта за присъединяване на Хърватия
                  12
                се предвижда, че Хърватия се присъединява към сключените между държавите членки конвенции и протоколи, изброени в приложение І към Акта за присъединяване. Това включва, inter alia, Конвенцията за защита на финансовите интереси на Европейските общности, в това число Протокола от 27 септември 1996 г., Протокола от 29 ноември 1996 г. и Втория протокол от 19 юни 1997 г. Необходимо е да се определи датата, на която посочената конвенция и посочените протоколи следва да влязат в сила за Хърватия.

               5) Освен това в съответствие с член 3, параграф 5 от Акта за присъединяване на Хърватия е необходимо да се пристъпи към извършване на промените, които се налагат поради присъединяването на Хърватия, и за тази цел да се изготви автентична версия на посочената конвенция и посочените протоколи на хърватски език.

               ПРИЕ НАСТОЯЩОТО РЕШЕНИЕ:

               Член 1

               Текстовете на Конвенцията за защита на финансовите интереси на Европейските общности, Протокола от 27 септември 1996 г., Протокола от 29 ноември 1996 г. и Втория протокол от 19 юни 1997 г. на хърватски език, приложени към настоящото решение, са автентични.

               Член 2

               Конвенцията за защита на финансовите интереси на Европейските общности, Протоколът от 27 септември 1996 г., Протоколът от 29 ноември 1996 г. и Протоколът от 19 юни 1997 г. влизат в сила по отношение на Хърватия на първия ден от първия месец след датата на публикуване на настоящото решение.

               Член 3

               Настоящото решение поражда действие от деня след деня на публикуването му в Официален вестник на Европейския съюз.

               Съставено в Брюксел на  година.

                     За Съвета

                     Председател

                     (1)
                  ОВ L 112, 24.4.2012 г., стр. 10.

                     (2)
                  Конвенция за защита на финансовите интереси на Европейските общности, OВ C 316, 27.11.1995 г., стр. 49.

                     (3)
                  Протокол към Конвенцията за защита на финансовите интереси на Европейските общности, OВ C 313, 23.10.1996 г., стр. 2.

                     (4)
                  Протокол за тълкуване чрез преюдициални заключения от Съда на Европейските общности на Конвенцията за защитата на финансовите интереси на Европейските общности, OВ C 151, 20.5.1997 г., стр. 2.

                     (5)
                  Втори протокол към Конвенцията за защита на финансовите интереси на Европейските общности, OВ C 221, 19.7.1997 г., стр. 12.

                     (6)
                  ОВ C […], […], стр. […].

                     (7)
                  ОВ C […], […], стр. […].

                     (8)
                  ОВ С 316, 27.11.1995 г., стр. 49.

                     (9)
                  OВ C 313, 23.10.1996 г., стp. 2.

                     (10)
                  OВ C 151, 20.5.1997 г., стp. 2.

                     (11)
                  OВ C 221, 19.7.1997 г., стp. 12.

                     (12)
                  ОВ L 112, 24.4.2012 г., стр. 21.

    ---documentbreak---

               ЕВРОПЕЙСКА КОМИСИЯ
            Брюксел, 16.9.2015
            COM(2015) 458 final
            ПРИЛОЖЕНИЯ
            към
            Препоръка заРЕШЕНИЕ НА СЪВЕТА
            за присъединяването на Хърватия към Конвенцията от 26 юли 1995 г., съставена на основание член К.3 от Договора за Европейския съюз, за защита на финансовите интереси на Европейските общности, Протокола от 27 септември 1996 г., съставен на основание член К.3 от Договора за Европейския съюз, към Конвенцията за защита на финансовите интереси на Европейските общности, Протокола от 29 ноември 1996 г., съставен на основание член К.3 от Договора за Европейския съюз, за тълкуване чрез преюдициални заключения от Съда на Европейските общности на Конвенцията за защитата на финансовите интереси на Европейските общности и Втория протокол от 19 юни 1997 г., съставен на основание член К.3 от Договора за Европейския съюз, към Конвенцията за защита на финансовите интереси на Европейските общности

               ПРИЛОЖЕНИЯ

               към

               Препоръка за
                  РЕШЕНИЕ НА СЪВЕТА

               за присъединяването на Хърватия към Конвенцията от 26 юли 1995 г., съставена на основание член К.3 от Договора за Европейския съюз, за защита на финансовите интереси на Европейските общности, Протокола от 27 септември 1996 г., съставен на основание член К.3 от Договора за Европейския съюз, към Конвенцията за защита на финансовите интереси на Европейските общности, Протокола от 29 ноември 1996 г., съставен на основание член К.3 от Договора за Европейския съюз, за тълкуване чрез преюдициални заключения от Съда на Европейските общности на Конвенцията за защитата на финансовите интереси на Европейските общности и Втория протокол от 19 юни 1997 г., съставен на основание член К.3 от Договора за Европейския съюз, към Конвенцията за защита на финансовите интереси на Европейските общности

               ПРИЛОЖЕНИЕ 1

               Текст на хърватски език на Конвенцията от 26 юли 1995 г., съставена на основание член К.3 от Договора за Европейския съюз, за защита на финансовите интереси на Европейските общности

               ПРИЛОЖЕНИЕ 2

               Текст на хърватски език на Протокола от 27 септември 1996 г., съставен на основание член К.3 от Договора за Европейския съюз, към Конвенцията за защита на финансовите интереси на Европейските общности

               ПРИЛОЖЕНИЕ 3

               Текст на хърватски език на Протокола от 29 ноември 1996 г., съставен на основание член К.3 от Договора за Европейския съюз, за тълкуване чрез преюдициални заключения от Съда на Европейските общности на Конвенцията за защитата на финансовите интереси на Европейските общности

               ПРИЛОЖЕНИЕ 4

               Текст на хърватски език на Втория протокол от 19 юни 1997 г., съставен на основание член К.3 от Договора за Европейския съюз, към Конвенцията за защита на финансовите интереси на Европейските общности